সুলায়মানিয়া জাদুঘর

সুলায়মানিয়া জাদুঘর (; ), বা স্লেমানি জাদুঘর, ইরাকের কুর্দিস্তান অঞ্চলের সুলায়মানিয়া শহরে অবস্থিত একটি প্রত্নতাত্ত্বিক জাদুঘর। এটি বাগদাদের জাতীয় জাদুঘরের পরে ইরাকের দ্বিতীয় বৃহত্তম জাদুঘর। এই জাদুঘরে প্রাক-ঐতিহাসিক যুগ থেকে মধ্যযুগীয় ইসলামিক ও অটোমান যুগের নিদর্শন পর্যন্ত নানা প্রাচীন নিদর্শন সংরক্ষিত রয়েছে। জাদুঘরের বেশ কয়েকটি গ্যালারি সংস্কার করা হয়েছে, এটি ১ অক্টোবর ২০১৮ থেকে অক্টোবর ২০১৯ পর্যন্ত এটি সংস্কারের জন্য জনসাধারণের জন্য বন্ধ ছিল।
এই জাদুঘরটি আনুষ্ঠানিকভাবে ১৪ জুলাই ১৯৬১ সালে উদ্বোধন করা হয়। প্রাথমিকভাবে এটি শোরশ জেলায় একটি ছোট ভবনে গঠিত ছিল। কয়েক বছরের মধ্যে ১৯৮০ সালে এটি সালিম স্ট্রিটের কেন্দ্রে একটি নতুন ও বৃহৎ ভবনে স্থানান্তরিত হয়। বর্তমান ভবনটির আয়তন ৬,০০০ বর্গমিটার এবং এটি একতলা বিশিষ্ট। প্রদর্শনী তিনটি গ্যালারিতে বিভক্ত: একটি ছোট গ্যালারি (যা ইউনেস্কো কর্তৃক ২০২৩ সালে সংস্কার করা হয়েছিল)। জাদুঘরটি দুটি বড় ও লম্বা গ্যালারি, যেগুলো একটি বর্গাকৃতির উন্মুক্ত লেকচার হল দ্বারা সংযুক্ত। ইরাক-ইরান যুদ্ধকালীন (১৯৮০–১৯৮৮) এই জাদুঘর সম্পূর্ণরূপে বন্ধ ছিল। এটি ১৯৯০ সালে অল্প সময়ের জন্য পুনরায় খোলা হয়। কিন্তু আগস্ট ১৯৯০-এ কুয়েত আক্রমণের পর আবারো এটি বন্ধ করে দেওয়া হয়। পরবর্তীতে জালাল তালাবানি কর্তৃক ২০ আগস্ট ২০০০ সালে এটি পুনরায় আনুষ্ঠানিকভাবে চালু করা হয়; সে সময় তালাবানি প্যাট্রিয়টিক ইউনিয়ন অব কুর্দিস্তানের মহাসচিব ছিলেন।
২০০৩ সালে ইরাকে যুক্তরাষ্ট্র-নেতৃত্বাধীন আগ্রাসন এবং বাগদাদের জাতীয় জাদুঘরে লুটপাট হওয়ার পর, সুলায়মানিয়া জাদুঘর লুটকৃত নিদর্শন সংগ্রহ ও ফিরিয়ে আনার কাজে ভূমিকা রাখে, যদিও এর জন্য বিতর্কিতভাবে লুটকৃত নিদর্শন কিনে নেওয়ার কৌশল ব্যবহার করা হয়েছিল। ২০১১ সাল থেকে, এই জাদুঘর ইউনেস্কোর সাথে যৌথভাবে কাজ করছে, যাতে জাদুঘরটি উন্নয়ন ও সম্প্রসারণ করা যায় এবং ভবনটির সংস্কার সাধন হয়।
২০১৯ সালের ৫ সেপ্টেম্বর, সুলেমানিয়া জাদুঘর একটি নতুন হল উদ্বোধন করে যা শিশুদের জন্য উৎসর্গীকৃত এবং এর নাম দেয় "সুলেমানিয়া জাদুঘর কিডস"। এই হলটিতে শিশুদের জন্য শেখানোর এবং প্রদর্শনমূলক অনেক উপকরণ রয়েছে। এটি ইরাকে শিশুদের জন্য নির্মিত প্রথম বিশেষ জাদুঘর স্থান। উদ্বোধনী অনুষ্ঠানে যুক্তরাজ্যের কনসাল জেনারেল, সুলেমানিয়া গভর্নর, এবং কুর্দিস্তানে প্রত্নতত্ত্ব ও প্রাচীনত্ব অধিদপ্তরের মহাপরিচালকসহ কুর্দিস্তান অঞ্চলের অনেক উচ্চপদস্থ কর্মকর্তা এবং সাধারণ জনগণ উপস্থিত ছিলেন। এই উদ্যোগটি ছিল ""ইরাকের কুর্দিস্তান অঞ্চলে প্রত্নতাত্ত্বিক অনুশীলন এবং ঐতিহ্য সুরক্ষা"" প্রকল্পের একটি যৌথ সৃষ্টি, যা পরিচালিত হয় যুক্তরাজ্যের গ্লাসগো বিশ্ববিদ্যালয় কর্তৃক এবং সুলেমানিয়া প্রত্নতত্ত্ব অধিদপ্তর ও ইনহেরিট (যুক্তরাজ্য) এর সহযোগিতায়। প্রকল্পটি ব্রিটিশ কাউন্সিলের সাংস্কৃতিক সুরক্ষা তহবিল দ্বারা অর্থায়িত এবং ডিজিটাল, সংস্কৃতি, গণমাধ্যম ও ক্রীড়া বিভাগ এর অংশীদারিত্বে সম্পাদিত হয়।
গিলগামেশ মহাকাব্যর সদ্য আবিষ্কৃত পঞ্চম ফলক, যা পুরাতন ব্যাবিলনীয় যুগের (২০০৩–১৫৯৫ খ্রিষ্টপূর্বাব্দ), বর্তমানে সুলেমানিয়া জাদুঘরে সংরক্ষিত রয়েছে। ২০২৩ সালে, সুলেমানিয়া জাদুঘর কর্তৃক এই মহাকাব্যের ভিত্তিতে নির্মিত কুর্দি চলচ্চিত্র "হোয়ার ইস গিলগামেশ?" ("কারজান কারদোজি", ২০২৪) এর জন্য একটি নতুন কুর্দি অনুবাদ প্রস্তুত করা হয়।
সুলায়মানিয়া জাদুঘর সাপিয়েনজা বিশ্ববিদ্যালয় অব রোমের সহযোগিতায় ১০ জুন ২০১৯ সালে একটি নতুন গ্যালারি উদ্বোধন করে। এই গ্যালারিটি ইতালির পররাষ্ট্র মন্ত্রণালয় এবং সাংস্কৃতিক ঐতিহ্য মন্ত্রণালয় দ্বারা অর্থায়িত হয়। এখানে সাসানিয়ান সম্রাট নারসেহর (প্রায় ২৯৩ খ্রিস্টাব্দ) স্মারক স্মৃতিস্তম্ভের খোদাই করা পাথরের ব্লকসমূহ প্রদর্শিত হয়, এমনকি ২০০৬ সালের পর নতুনভাবে আবিষ্কৃত অনেক ব্লকসহ প্রথমবারের মতো জনসাধারণের জন্য প্রদর্শিত হয়। এছাড়াও বেশ কিছু নির্মাণশৈলির পাথর, সাসানিয় যুগের মুদ্রা এবং বুল্লা এই স্থায়ী প্রদর্শনীতে অন্তর্ভুক্ত করা হয়।
সুলেমানিয়া জাদুঘর এবং প্রত্নতত্ত্ব অধিদপ্তর, ইতালীয় প্রত্নতাত্ত্বিক মিশনের সহযোগিতায়, একটি স্থায়ী গ্যালারি নির্মাণ করে যা প্রথমবারের মতো সাসানীয় রাজা নারসেহর চারটি বৃহৎ বক্ষমূর্তি (উচ্চ উত্তল খোদাই) এবং একটি পূর্ণাকার বৃহৎ মূর্তি প্রদর্শন করে। এগুলি একসময় দক্ষিণ-পশ্চিম সুলেমানিয়ার পাইকুলি টাওয়ারে স্থাপিত ছিল এবং এর নির্মাণকাল আনুমানিক । গ্যালারিটি ২০২১ সালের ২৪ অক্টোবর আনুষ্ঠানিকভাবে উদ্বোধন করা হয়।
সুলেমানিয়া জাদুঘর দুটি বড় হল সংস্কার করে একটি নতুন স্থায়ী প্রদর্শনী গ্যালারি উদ্বোধন করে যেখানে শত শত প্রাগৈতিহাসিক যুগের নিদর্শন প্রদর্শিত হয়। এসব নিদর্শনের বেশিরভাগই ইরাকি কুর্দিস্তান ও এর প্যালিওলিথিক গুহা অঞ্চল থেকে সংগৃহীত এবং কিছু সাম্প্রতিক খননকৃত প্রত্নতাত্ত্বিক স্থান ও টিলা থেকে সংগৃহীত। এই প্রকল্পটি মার্কিন যুক্তরাষ্ট্রের দূতাবাস দ্বারা অর্থায়িত হয়। প্রদর্শনীটি ২০২০ সালের মার্চ মাসে উদ্বোধনের কথা ছিল, কিন্তু করোনা মহামারির কারণে তা স্থগিত হয়। পরে এটি আনুষ্ঠানিকভাবে ২০২১ সালের ২ ফেব্রুয়ারি উদ্বোধন করা হয়।